**Rahvusvaheline konverents „Eraldatud ruumid“.**

**Ruumiline segregatsioon – teadvustamata probleem**

14. novembril 2019 Kumu auditooriumis Tallinnas

**Tartu Ülikooli linna- ja rahvastikugeograafia professori Tiit Tammaru kaasabil toimetatud üleeuroopalisest uurimusest „Socio-Economic segregation in European capital cities. East meets West“ selgub, et Eesti pealinn Tallinn on Euroopa kõige kiiremini segregeeruv pealinn.**

See tähendab, et jõukamad ja vähem jõukad inimesed liiguvad elama erinevatesse piirkondadesse ning distantseeruvad teineteisest aina rohkem ja kiiremini.

Segregeerumine on saanud teema olulisust arvestades Eestis liiga vähe käsitlust, mistõttu ongi **konverentsi eesmärk juhtida sellele ühiskonna ja eelkõige omavalitsusjuhtide tähelepanu**. On tähtis, et kogu ühiskond, aga just arvamusliidrid ja otsustajad teadvustaksid probleemi tõsidust ning looksid üheskoos lahendusi võimalike tagajärgede ennetamiseks, parandamiseks ja leevendamiseks.

Väga suur osa segregeerumisest on otseselt seotud just arhitektuuri ja ruumiga. Eesti linnade planeerimises lähtutakse endiselt XX sajandi modernistlikest arusaamadest ning korratakse paljudes lääneriikides tehtud vigu, mitte ei õpita nendest.

Üks selle näide on uute sotsiaalmajade rajamine madalama sissetulekuga elanike piirkondadesse. Sel viisil pigem hoogustatakse segregeerumisprotsessi ja suurendatakse majanduslikku kahju: väheneb linna konkurentsivõime, kerkivad uued sotsiaalprobleemid, süvenevad kuritegevus, kultuuriline tõrjutus jne. Kõrged kinnisvarahinnad kesklinnas toimivad seevastu valglinnastumise katalüsaatorina, mis samuti suurendab ruumilise planeerimise vigadest tulenevat koormust ühiskonnale.

Segregeerumisest tekkivad vastasseisud põhjustavad ühiskonnale paarikümne aasta pärast väga suuri kulusid ning mõjuvad kogu ühiskonna majandusele ja ühtsusele laastavalt. Seepärast on konverentsi **põhifookuses linn ja selle ruum tervikuna**. Hõlmatud on sellised teemad nagu elamuehitus, taristu, sotsiaalsed võrgustikud, valglinnastumine, sisseränne jpm.

Parima elukeskkonnaga linnadeks osutuvad alati need, mille juhid koordineerivad linna elamupoliitikat jõuliselt. See mõjutab ka rahvusvaheliste kõrgepalgaliste töökohtade riiki meelitamist. Mida kõrgem on inimese palk, seda tähtsamaks muutub tema jaoks töö- ja elukeskkond.

Konverentsi peakõneleja on nimeka Prantsuse arhitektuuribüroo LAN arhitekt **Umberto Napolitano**. Ta räägib Prantsusmaa kogemustest ja protsessidest eelkõige büroos hiljuti valminud Carré Lumière’i kvartali näitel Bordeaux´s, mis oli ka üks osa Prantsusmaa Veneetsia arhitektuuribiennaali väljapanekust. Seal muutus munitsipaalelamute põhiteguriks uuenduslikkus: eramu kvaliteet on üle kantud kortermajadele.

Ainsa eestlasena peab konverentsil ettekande uuringu „Socio-Economic segregation in European capital cities. East meets West“ üks autoritest, Tartu Ülikooli professor **Tiit Tammaru**. Ta tutvustab laiemalt uuringut ja Eestit ees ootava lähituleviku linnaruumilise segregatsiooni erinevaid stsenaariume.